**Z Á P I S N I C A**

zapísaná v priebehu zasadnutia Obecného zastupiteľstva dňa 15. 12. 2017

*Prítomní: viď prezenčná listina*

*Program:*

1. Otvorenie zasadnutia
2. Určenie overovateľov uznesenia a zápisnice
3. Kontrola uznesenia za uplynulé obdobie
4. VZN o miestnych daniach a miestnom poplatku za komunálny odpad a drobné stavebné odpady na rok 2018
5. Nariadenie o poplatkoch na rok 2018
6. VZN o miestnom poplatku za rozvoj
7. Rozpočet obce na rok 2018, 2019 a 2020
8. Zmluva o zriadení vecných bremien na ihrisku Hričovské Podhradie
9. Rôzne
10. Diskusia

11. Schválenie uznesenia

12. Záver

K bodu 1:

Starostka obce Jarmila Dobroňová privítala prítomných a oboznámila ich s programom. Program bol jednohlasne schválený.

K bodu 2:

Starostka obce vymenovala a určila overovateľov uznesení a zápisnice Mgr. Lasičku Tomáša a Ing. Dobroňa Michala.

K bodu 3:

Starostka obce informovala o plnení jednotlivých bodov z predchádzajúceho zasadnutia. Pozastavila sa pri uznesení č. 48/2017, pri ktorom informovala, že vychádza výzva k možnosti získania finančných prostriedkov k budovaniu chodníkov v obci. Aktuálne získava bližšie informácie o podmienkach získania prostriedkov.

K bodu 4:

Starostka obce vyzvala prítomných k podaniu návrhov k vypracovanému návrhu VZN o o miestnych daniach a miestnom poplatku za komunálny odpad a drobné stavebné odpady na rok 2018. Pracovníčka OcÚ oboznámila prítomných o navrhovanej úprave sadzby pre stavby na území obce Hričovské Podhradie v § 25 b) VZN o miestnych daniach a miestnom poplatku za komunálne odpady a drobné stavebné odpady pre rok 2018 nasledovne:

* 0,099 eur za stavby rekreačných a záhradkárskych chát, domčekov na individuálnu rekreáciu a ostatné stavby
* 0,133 eur za samostatne stojace garáže a za samostatne stojace stavby hromadných garáží a stavby určené alebo používané na tieto účely postavené mimo bytových domov
* 0,662 eur za stavby na ostatnú podnikateľskú a zárobkovú činnosť, skladovanie a administratívu, pri administratívnych budovách, ktoré slúžia aj na iné účely, sa uplatní táto sadzba dane, ak sa budova využíva prevažne na administratívne účely.

Dôvodom úpravy výšky sadzby je uplatnenie § 140 g) zákona č. 347/2013 Z. z.. Ak je najvyššia sadzba dane zo stavieb ustanovená správcom dane na zdaňovacie obdobie roku 2013 väčšia ako 10-násobok najnižšej sadzby dane zo stavieb, správca dane zosúladí tento násobok s § 12 ods. 2 zákona č. 582/2004, najneskôr pri určení sadzieb dane zo stavieb na zdaňovacie obdobie roku 2024, pričom násobok ustanovení správcom dane na príslušné zdaňovacie obdobie nesmie byť vyšší ako násobok ustanovený správcom dane na zdaňovacie obdobie predchádzajúce tomuto zdaňovaciemu obdobiu. Poslanci s návrhom na zmeny súhlasili a jednohlasne schválili VZN o miestnych daniach a miestnom poplatku za komunálny odpad a drobné stavebné odpady na rok 2018. VZN č. 1/2017 obce Hričovské Podhradie o miestnych daniach a miestnom poplatku za komunálny odpad a drobné stavebné odpady nadobúda účinnosť dňa 1.1.2018.

K bodu 5:

Prítomní poslanci jednohlasne schválili Nariadenie o poplatkoch na rok 2018. Nariadenie zostáva bez zmien.

K bodu 6:

Starostka obce vyzvala prítomných o vyjadrenie sa k návrhu VZN o miestnom poplatku za rozvoj. V krátkej diskusii o problematike a objasnení nejasností poslanci jednohlasne schválili, že VZN o miestnom poplatku za rozvoj neschvália. Spoločne sa zhodli i v tom, že problematiku miestneho poplatku za rozvoj otvoria i  v budúcom období.

K bodu 7:

Starostka obce vyzvala poslancov k podaniu návrhov a pripomienok k pripravenému rozpočtu, ktorý mali poslanci k dispozícií už niekoľko dní vopred prostredníctvom emailovej pošty. Poslanci nepodali žiadne pripomienky a návrhy, súhlasili s vykonávaním rozpočtových presunov v rámci schváleného a schváleného upraveného rozpočtu pre rok 2018 len v rámci kategórií ekonomickej klasifikácie, pričom celková výška príjmov a výdavkov zostáva nezmenená. K návrhu viacročného rozpočtu na roky 2018-2020 a k návrhu rozpočtu obce na rok 2018 sa vyjadrila prostredníctvom svojho stanoviska i kontrolórka obce. Po prečítaní stanoviska vyzvala pani starostka poslancov k hlasovaniu. Poslanci schválili rozpočet obce na rok 2018 jednohlasne a rozpočet obce na rok 2019 a 2020 zobrali na vedomie.

K bodu 8:

Starostka obce vyzvala prítomných k vyjadreniu sa k Zmluve o zriadení vecných bremien na ihrisku Hričovské Podhradie, ktorá by mala byť podpísaná so spoločnosťou Erste Group Immorent Bratislava. Obsahom zmluvy je zriadenie vecného bremena na pozemku ihriska Hričovské Podhradie p. č. 378/6 ostatné plochy v k. ú. obce Dolný Hričov, cez ktoré boli vybudované siete spoločnosti. V diskusii poslanci zhodnotili, že v obsahu zmluvy nie sú riadne zakomponované požiadavky obce, preto navrhujú spoločné stretnutie so zástupcami spoločnosti v mesiaci január 2018, kde budú požiadavky poslancov obce prednesené a spoločne so zástupcami spoločnosti ešte raz prerokované.

K bodu 9 a 10:

Pracovníčka OcÚ predložila prítomným návrh 3. úpravy rozpočtu obce pre rok 2017. Úprava sa týka navýšenia príjmov v kategórií 450 o sumu 620,81 eur, čím sa navýšia príjmové finančné operácie. Kategória 110 bude navýšená o výnos dane z príjmov o 4 800 eur. Ďalšia zmena sa týka úpravy medzi kategóriami 610, 620 a 630, pričom celková výška bežných výdavkov zostáva nezmenená. Po vykonaní úpravy č. 3 bude celkový rozpočet obce pre rok 2017 prebytkový.

Hlavná kontrolórka obce prečítala prítomným pripravený Návrh plánu kontrolnej činnosti hlavného kontrolóra obce Hričovské Podhradie na 1. polrok 2018.

Starostka obce informovala, že plánuje v novom roku opäť zaviesť spôsob zberu separovaného odpadu priamo z domácnosti zberom naplnených vriec a ich sústredením na jedno miesto.

Starostka obce informovala o plánovanej akcii Fašiangov 2018. Poslanci súhlasili s návrhom zmeny v podobe podávaného občerstvenia občanom. Poslanci sa zhodli, že v ponuke bude kapustnica a šišky. Termín fašiangov – február 2018.

K bodu 11:

Pracovníčka M. Hulínová prečítala uznesenia k jednotlivým bodom zasadnutia, ktoré prítomní schválili jednohlasne.

K bodu 12:

Starostka obce poďakovala prítomným za účasť.

Zapísala Miroslava Hulínová

15.12.2017

Jarmila Dobroňová

starosta obce

Overovatelia zápisnice: Mgr. Tomáš Lasička ............................

Ing. Michal Dobroň ............................